’n Komitee wat die saak moes behartig, het in dieselfde jaar ’n memorie voor die Ring gelê met die versoek om ’n afsonderlike gemeente uit te maak, maar het as enigste motief aangegee dat die bestaande kerkgebou te klein was. Die Ring het dit nie as voldoende rede vir afstigting beskou nie, maar die saak is verder ondersoek en in 1862 is toe uit Stockenström ’n gemeente vir die wit lidmate gestig, sover bekend die eerste en enigste maal dat wit lidmate uit ’n oorwegend bruin kerk afgestig het.